b'\n_START_ARTICLE_\nV\xc3\xa2nia Fernandes\n_START_SECTION_\nMuzikin\xc4\x97 karjera\n_START_PARAGRAPH_\nV\xc3\xa2nia nuo ma\xc5\xbeens dom\xc4\x97josi muzika. 1997 m. pirm\xc4\x85 kart\xc4\x85 sudalyvavo Fun\xc5\xa1alio muzikiniame konkurse Funchal a Cantar. Netrukus prad\xc4\x97jo dalyvauti televizijos renginiuose, dainuoti vie\xc5\xa1bu\xc4\x8diuose, klubuose. 1999 m. laim\xc4\x97jo Funchal a Cantar konkurs\xc4\x85, o 2000 m. \xe2\x80\x93 Talentos \xc3\xa0 solta. 2001 m. u\xc5\xbebaig\xc4\x97 vidurin\xc4\x99 mokykl\xc4\x85 ir prad\xc4\x97jo pianino studijas Madeiros konservatorijoje. Nuo 2001 m. prad\xc4\x97jo atlikin\xc4\x97ti fado muzik\xc4\x85. 2003 m. debiutavo d\xc5\xbeiazo grup\xc4\x97je Oficina. Vania savo balsu patrauk\xc4\x97 \xc5\xbeymi\xc5\xb3 Portugalijos muzikos specialist\xc5\xb3 d\xc4\x97mes\xc4\xaf be dalyvavo festivalyje Voices of the Atlantic. Taip pat dalyvavo \xc4\xafvairiuose d\xc5\xbeiazo projektuose. 2006 m. dainavo Madeiros klube Kanadoje vietinei portugal\xc5\xb3 bendruomenei bei Venesueloje. 2007 m. pagal Leonardo da Vinci program\xc4\x85 i\xc5\xa1vyko studijuoti \xc4\xaf Helsink\xc4\xaf._NEWLINE_2007 m. laim\xc4\x97jo Portugalijos televizijos RTP muzikin\xc4\xaf konkurs\xc4\x85 Opera\xc3\xa7\xc3\xa3o Triunfo. Tais pa\xc4\x8diais metais baig\xc4\x97 vokalo ir d\xc5\xbeiazo studijas Madeiros konservatorijoje.\n_START_SECTION_\nEurovizija\n_START_PARAGRAPH_\n2008 m. su daina Senhora do Mar laim\xc4\x97jo nacionalin\xc4\x99 Portugalijos atrank\xc4\x85 \xc4\xaf Eurovizij\xc4\x85 Festival da Can\xc3\xa7\xc3\xa3o surinkusi gavo 35\xc2\xa0% \xc5\xbei\xc5\xabrov\xc5\xb3 bals\xc5\xb3 ir daugiau ne dvigubai aplenkusi antroje vietoje likus\xc4\xaf Alex Smith. Dain\xc4\x85 Senhora do Mar (\xe2\x80\x9eJ\xc5\xabros ponia\xe2\x80\x9c) suk\xc5\xabr\xc4\x97 kroat\xc5\xb3 kompozitorius Andrej Babi\xc4\x87 (jis taip pat yra suk\xc5\xabr\xc4\x99s Eurovizines dainas Vi\xc5\xa1e nisam tvoja, Call Me, Cvet z juga). \xc5\xbdod\xc5\xbeius dainai suk\xc5\xabr\xc4\x97 Carlos Coelho. Pasiruo\xc5\xa1imo cikle buvo sukurtas dainos videoklipas, Vania dalyvavo ture Bulgarijoje (kur dainavo duetu su Mariana Popova), Maltoje. Serbijoje dainavo su grupe Beauty Queens, kuri Eurovizijos konkurse Helsinkyje buvo pritarian\xc4\x8dioji Marijai \xc5\xa0erifovi\xc4\x8d. Vanijos Senhora do Mar s\xc4\x97kmingai \xc4\xafveik\xc4\x97 antr\xc4\x85j\xc4\xaf pusfinal\xc4\xaf ir pateko \xc4\xaf Eurovizijos final\xc4\x85. Nepaisant labai auk\xc5\xa1t\xc5\xb3 \xc5\xbeurnalist\xc5\xb3 vertinim\xc5\xb3 ir audringo \xc5\xbei\xc5\xabrov\xc5\xb3 palaikymo finale V\xc3\xa2nia u\xc5\xbe\xc4\x97m\xc4\x97 13 viet\xc4\x85 i\xc5\xa1 25 \xc5\xa1ali\xc5\xb3.'